《次东坡碧落洞韵》
宋代·程之才

粤从度岭来，日见乱山横。触目皆荒凉，宁复乐事并。

谁谓乱山间，仙境通玉京。奇怪如雁荡，清虚胜赤城。

嵌空幽且深，层曲无攲倾。巨礿万仞高，天造妙难明。

悬崖攒滴乳，涧水清濯缨。我来洞门开，山意如相迎。

熟视石壁字，神清喜勿惊。回思紫阳山，追随许宣平。

作者简介：程之才，字正辅，眉山（今属四川）人。仁宗嘉祐进士。官广南东路提刑（清嘉庆《四川通志》卷一五一）。今录诗三首。